Komisjoni otsus,

28. juuli 1999,

millega muudetakse tagasiulatuvalt otsust 1999/355/EÜ, milles käsitletakse Hiina (välja arvatud Hongkongi) suhtes võetavaid erakorralisi meetmeid organismi Anoplophora glabripennis (Motschulsky) levimise takistamiseks

(teatavaks tehtud numbri K(1999) 2441 all)

(1999/516/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 21. detsembri 1976. aasta direktiivi 77/93/EMÜ taimedele või taimsetele saadustele kahjulike organismide ühendusse sissetoomise ja ühenduses levimise vastu võetavate kaitsemeetmete kohta, [1] viimati muudetud komisjoni direktiiviga 1999/53/EÜ, [2] eriti selle artikli 15 lõiget 3,

ning arvestades, et:

(1) kui liikmesriik leiab, et on olemas ilmne organismi Anoplophora glabripennis (Motschulsky) kolmandast riigist tema territooriumile kandumise oht, võib ta võtta ajutiselt mis tahes lisameetmeid, mis on vajalikud selle ohu eest kaitsmiseks;

(2) Anoplophora glabripennis (Motschulsky) leidude tõttu puitpakkematerjalidel, mis on valmistatud mõnedest Hiina piirkondadest pärit lehtpuidust, võttis Ühendkuningriik 14. detsembril 1998 ametlikud meetmed, et kaitsta oma territooriumi nimetatud organismi sissetoomise eest, ning lõi erilise täiendava järelevalvekorra, et kontrollida nimetatud kaubaartiklit nimetatud organismi suhtes;

(3) Ühendkuningriigilt saadud teabe ja rahvusvahelise teadusliku erialakirjanduse andmetel ei esine Anoplophora glabripennis (Motschulsky) Hongkongis;

(4) nende leidude tõttu kehtestas komisjon otsusega 1999/355/EÜ [3] erakorralised meetmed, mida kohaldatakse kogu ühenduses, et tagada tõhusam kaitse Anoplophora glabripennis (Motschulsky) sissetoomise vastu ühendusse nimetatud riigist (v.a Hongkongist); need meetmed hõlmasid nõuet, et puit (v.a okaspuit), mis esineb järgmisel kujul:

- mitmesuguste objektide veol tegelikult kasutatavad karbid, kastid, salved, vaadid ja muud samalaadsed pakendid, puitalused, äärega puitalused ja muud kaubaalused ja puitaluste ääred,

või

- lasti toestav või eraldav Hiinast (v.a Hongkongist) pärit puit, kaasa arvatud puit, millel ei ole säilinud looduslik kumer pind,

peab olema kas kooritud ja selles ei tohi olla rohkem kui 3 mm läbimõõduga putukakäike, või kuivatatud kuivatis asjakohasel aja- ja temperatuurirežiimil, nii et tema niiskusesisaldus ei ületa 20 % kuivaine massist;

(5) on ilmnenud, et need erakorralised meetmed ei sisaldanud abinõusid, mida tuleb rakendada kõnesoleva kahjuliku organismi elusate isendite leidmisel mis tahes võimalikul vektoril või kandjal; tuleb tagada, et liikmesriigid võtaksid niisugusel juhul meetmeid nimetatud kahjuliku organismi sissetoomise või levimise takistamiseks;

(6) tundub, et kehtestatud meetmed on tekitanud praktilisi probleeme puidust pakke- ja tugimaterjali kohandamisel nende kaubasaadetiste osas, mis alates 10. juunist 1999 on Hiinast ühendusse saadetud või saadetakse;

(7) erakorraliste meetmete võtmist põhjustanud olukord on endine;

(8) et võimaldada Hiinal mõistliku aja jooksul kohandada puidust pakke- ja tugimaterjali kõnesoleva otsuse nõuetele, tuleks muuta kõnesolevat otsust tagasiulatuva jõuga ja vabastada enne 10. juulit 1999 Hiinast teele saadetud partiid eespool nimetatud nõuetest;

(9) käesoleva otsusega ettenähtud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Alates 28. maist 1999 asendatakse otsuse 1999/355/EÜ artikkel 1 järgmisega:

"Artikkel 1

1. Liikmesriigid keelavad ühendusse tuua ja seal levitada organismi Anoplophora glabripennis (Motschulsky).

2. Käesoleva otsuse lisas määratletud puitu, mis pärineb Hiinast (välja arvatud Hongkongist), tohib ühenduse territooriumile tuua ainult juhul, kui järgitakse nimetatud lisas sätestatud meetmeid. Lisas nimetatud erakorralisi meetmeid kohaldatakse ainult puidu suhtes, mis on Hiinast teele saadetud alates 10. juulist 1999."

Artikkel 2

Käesolev otsus on adresseeritud liikmesriikidele.

Brüssel, 28. juuli 1999

Komisjoni nimel

komisjoni liige

Franz Fischler

[1] EÜT L 26, 31.1.1977, lk 20.

[2] EÜT L 142, 5.6.1999, lk 29.

[3] EÜT L 137, 1.6.1999, lk 45.

--------------------------------------------------